'Oneerbiedige' Anderson beboet | Netwerk24
09 September 2018 16:27
James Anderson. Foto: Getty Images
Die Engelse snelbouler James Anderson het 'n prys betaal vir sy oneerbiedige gedrag teenoor die skeidsregter Kumar Dharmasena op die tweede dag van die vyfde kriekettoets teen Indië in Londen.
Anderson is volgens die Internasionale Krieketraad (IKR) met 15% van sy wedstrydgeld beboet. Dít nadat hy Saterdag in die 29ste boulbeurt van Indië se kolfbeurt sy pet by Dharmasena gegryp en aggressief met hom gepraat het omdat Virat Kohli nie vir been voor paaltjie uitgegee is nie.
Volgens die IKR het Anderson reël 2.1.5 van sy gedragskode vir spelers oortree. Dit bepaal dat spelers nie oneerbiedig teenoor skeidsregters mag wees nie.
"Anderson het die oortreding erken en die straf aanvaar," sê die IKR in 'n nuusverklaring. – Reuters